## **Referat af møde i Handicaprådet den 14. november 16.00 – 17.30 på TEAMS**

Deltagere: Handicaprådet

Afbud fra Christian Baller, Polly Dutschke, Trine Buus Karlsen. Natascha Mannemar deltog indtil 17.00

Gæster: Stinne Bille, Projektleder i BA på det vilde problem ”Rekruttering og Kompetencer”

### **Dagsorden:**

1. **Gennemgang af dagsorden**

Formanden gennemgik dagsordenen og begrundede afbud fra byrådsmedlemmer, som var på studietur med Økonomiudvalget.

Referat af mødet den 19. september blev godkendt med en præcisering fra Lars Pedersen. Det blev endvidere konkluderet, at referatet fortsat skal rundsendes på mail til evt. kommentering med en 10-dages frist jf. Handicaprådets forretningsorden. Herefter lægges det endelige referat i FirstAgenda under de konkrete dagsordenspunkter og samlet ud på hjemmesiden.

1. **Nyt fra formandskabet**

Formanden fulgte kort op på tidligere de drøftelser vedr. BPA ordningen, og herunder møder med MSB, hvor det kunne konkluderes at der angiveligt ikke er givet et politisk signal om at ændre forvaltningspraksis, men at der er et løbende pres på økonomien, som er håndteret med væsentlige konsekvenser for de berørte borgere. Handicaprådet vil derfor fortsat følge området tæt i det nye år.

Drøftelse af koordineret tilmelding til KLSOCIAL23 blev efterspurgt af Solveig Munk. Sekretariatet lovede at tilmelde alle, der ønskede at deltage. Finn, Nina, Mogens, Peter og Birte ønskede at deltage den 22. november. Fremover sikres det at drøftelse af koordineret tilmelding til lignende arrangementer sker i god tid.

1. **Oplæg om det vilde problem ’Rekruttering og Kompetencer med særlig fokus på** *Handicaprådets målgrupper v/ Stinne Bille, Projektleder i Borgmesterens Afdeling*

Med afsæt i vedlagte plancher holdt Stinne Bille et oplæg, hvor hun indledte med at beskrive den generelle problemforståelse, arbejdsmetode og perspektivskifte ift. mindre system og mere borger. Undervejs blev Handicaprådets medlemmer opfordret til at byde dig til og gå i dialog om både problemstillinger og konkrete forslag til prøvehandlinger under de tre spor – gerne med fokus på at involvere nogle, som rækker ud over dem, der plejer at blive inddraget.

Handicaprådets formand fremhævede tre perspektiver i den sammenhæng:

* Et modtagerperspektiv, hvor manglen på arbejdskraft og kompetencer får konsekvenser for mange sårbare brugere/borgere
* Et afsenderperspektiv, hvor det handler om at give mennesker med handicap mulighed for at få bragt ressourcer og kompetencer i spil og få fodfæste på arbejdsmarkedet
* Hvordan bevæger vi os fra det abstrakte visions- og missionsplan ned i konkrete handlinger der på relativt kort sigt kan gøre en forskel i forhold til de to andre perspektiver?

I den efterfølgende dialog blev det fra flere sider understreget, at det er ’vi’ opgave at få løst problemerne på nye måder. Tilgængelighedsrådet blev her nævnt som et godt eksempel på at gå nye veje med stor succes. Ny teknologi og digitalisering skal også tænkes ind her.

Der skal også være meget mere eksplicit fokus på mennesker med handicap – som det bl.a. blev formuleret: *”Hvorfor skal det være så svært at nævne mennesker med handicap”*

Stinne rundede af med at skitsere tre ”landingsbaner” i forhold til Handicaprådets muligheder for at byde ind og involvere sig:

* Flere med til mere – bredere fokus på ressourcer
* Kommunen skal gøre sig umage for at åbne for nye stillingsbetegnelser og have mere fokus på selve opgaven og realkompetencer
* Håndtering af paradokset som består i at der aktuelt er et voksende velfærdsbehov på den ene side og der reduceres i budget og personale på den anden side for at få økonomien i balance.

1. **Forslag til Handicaprådets mødeplan for første halvår 2024 ( *bilag* )**

Udkast til mødeplan for 1. halvår 2024 blev vedtaget.

1. **Indstilling om gentænkning af ramme og kommissorium for Handicapprisen i Aarhus Kommune (** *bilag* )

Formanden begrundede indledningsvis den fremsendte indstilling, hvor det dels er foreslået at gentænke ramme, kommissorium og proces for tildeling af Handicapprisen i Aarhus kommune fra 2024 dels håndtere tildelingen for 2023 i en særskilt proces.

Indstillingen blev godkendt med bemærkning om, at det er vigtigt, at der sikres god tid til den konkrete planlægning med afsæt i den nye ramme, som forelægges Handicaprådet i foråret 2024.

1. **Handicaprådets høringssvar vedr. Sundhedsaftale 2024-2027**

Udkast til høringssvar blev godkendt med tilføjelser af bemærkninger om konkrete udfordringer i forhold til tilgængelighed.

1. **Orienteringer**

* *Høringssvar vedr. Ny politik for Biblioteker og Borgerservice 2024 – 2032 ( vedlægges dagsorden)*
* *Høringssvar vedr. Ankestyrelsens Danmarkskort på det sociale område 2022 ( vedlægges dagsorden)*

Høringssvarene blev taget til efterretning uden bemærkninger.

1. **Henvendelser til Handicaprådet**

* *Henvendelse fra Friluftsrådet Aarhusbugten ( bilag***)**

Handicaprådet tog positivt imod ønske om en dialog med repræsentanter fra Friluftsrådet på mødet den 11. december.

1. **Eventuelt**

Der kom input vedr. udformning af informationsmaterialet fra bl.a. Sanne til kommende høringssvar fra Handicaprådet til Serviceniveau i Sundhed og Omsorg 2024.

1. **Evaluering af dagens møde**

I tilknytning til oplægget om det vilde problem Rekruttering og Kompetencer blev det nævnt, at man havde en forventning om mere tid til egentlig debat og drøftelse med konkret fokus på Handicaprådets virke, som ikke blev indfriet her.